## Praksisbeskrivelse for Lægehuset Dagmar

Lægehuset Dagmar deltager i uddannelsen af læger; både i den kliniske basisuddannelse (KBU) og i speciallægeuddannelses af almen praktiserende læger. Derudover har vi typisk også 4-6 7/12.semester medicinstuderende pr halvår.

Vi prioriterer tutorlægefunktionen i vores daglige hverdag, da vi mener, at tilstedeværelsen af uddannelseslæger i Lægehuset Dagmar er med til at holde os fagligt opdateret og konstant få os til at reflektere over vores arbejdsgange og tilgangen til patienterne. Vi ønsker derfor den faglige udfordring og arbejdsglæde, som uddannelseslægernes tilstedeværelse i Lægehuset kan bidrage os.

Lægehuset Dagmar har eksisteret siden 1.juli 2013, hvor vi overtog den første solopraksis. Efterfølgende har vi overtaget yderligere 3 solopraksis og lagt dem sammen til én ny kompagniskabspraksis. Lægehuset er derfor en forholdsvis ny lægepraksis. I dag udgår det faste personale: 4 faste Speciallæger i Almen Medicin, 2 sygeplejersker, 3 sekretærer, 1 laborant og 2-3 medicinstuderende.

Lægehuset har åbent dagligt fra 8-16, torsdage 8-18.

Vores vision for Lægehuset Dagmar er:

* Højt fagligt niveau
* God service og patientkontakt
* Konstant faglig opdatering; både personligt og for Lægehuset Dagmar
* En sjov hverdag med et godt arbejdsmiljø

Vi tilbyder vores uddannelseslæger:

* Daglig supervision ½ time hver dag, 1-2 dage om ugen vil det foregå i mindre grupper på niveau så man også lærer at fremlægge for andre og kan diskutere både egne og andres konsultationer.
* Ugentlig ”Direkte supervision” (evt via video), hvor der sættes en patient på til supervision med henblik på senere kompetencevurdering, valgt ud fra den kompetence der planlægges godkendt.
* En gang om måneden har vi fælles supervision gruppevis (sekretær/laborant, sygeplejerske, yngre læger) hvor vi har valgt et emne og bruger aktuelle cases og vejledninger
* Fokus på dine uddannelsesmål, - og understøtter gerne højere ambitioner
* Mulighed for at deltage i kvalitetsprojekt
* Vi har altid flere projekter kørende i praksis, som du også tilbydes at blive en del af
* Vi er plejehjemslæger; hvilket du også kan være en del af
* Fastlagte vejledersamtaler og kompetencevurderinger
* Ugentlig konference (30min) sammen med det øvrige personale, samt undervisning efter konference (30min). Vi skiftes til at stå for undervisning og vi forventer at alle uddannelseslæger underviser mindst én gang under deres ophold.
* Eget fuldt udstyret konsultationslokale
* Alle faste læger i Lægehuset har været på vejlederkursus/opdateringskursus indenfor de sidste 5 år, alle faste læger deltager og varetager derfor den daglige supervision
* Specielt for fase 2 og fase 3 læger tilbyder vi deltagelse i vores interne ugentlige lægemøder, vores mdr lægemøde, deltagelse i revisormøder. Vi bestræber os på, at fase 2 og fase 3 læger også kan deltage i MUS samtaler, hvis personalet giver lov til det.
* Vi er fleksible i forhold til planlægning af arbejdstider, - og tilbyder gerne deltid jævnf. Vores kodex for deltid for uddannelseslæger
* Der er mulighed for at have hjemmearbejdsdag, hvor man så kan have videokons og administrative opgaver; jo længere i uddannelsen man er, jo større mulighed for dette.

Vi forventer af vores uddannelseslæger, at:

* De har lyst til at være en del vores Lægehus, både fagligt og socialt
* Bidrager til læringsdeling med os/udvikling af lægehuset
* Tager ansvar for egen læring; herunder møder velforberedt og selv er med at opstille mål for deres daglige læring og deres personlige uddannelsesplan
* Har lyst til at have en sjov hverdag/arbejdsdag
* Har læst vores Personalehåndbog
* Har læst vores kodex for deltid for uddannelseslæger
* Tager del i de sociale arrangementer/aktiviteter i Lægehuset sammen med os

Dagsprogrammet i Lægehuset er typisk:

Kl. 8.00 - 9.00: Telefontid for alle lægerne har telefontid. Sygeplejerskerne har konsultationer fra kl 8.00

Kl. 9.00 - 9.15: Supervision; alt personale – gennemgang af dagens patienter

Kl. 9.15 -11.45: Planlagte konsultationer og akutte tider

Kl.11.45- 12.00: Opsamling

Kl. 12.00 -12.30: Supervision uddannelseslægerne

Kl. 12.30 -13.00: Fælles frokost

Kl. 13.00 -13.15: Opsamling

Kl. 13.00 -15.45: Planlagte konsultationer og akutte tider

Kl. 15.45 -16.00: Opsamling

Torsdage har alle de faste læger administrationstid fra kl. 9.15 – 11.45, hvor der typisk også køres planlagte sygebesøg. Der er praksislægemøde fra 11.45 -12.30. Konsultationerne er fra kl. 13.00 og til kl. 18.00, med akutte tider ind imellem, og en kaffepause fra kl. 15.15 -15.45.

Hver tirsdag har vi fælles konference fra kl. 13-14.00 med fagligt indlæg for alle.

Hver sidste tirsdag i kvartalet er der Personalemøde fra kl. 13-14.

Du vil før start få tilsendt uddannelsesprogram samt et introduktionsprogram (gældende for de første 14 dage). Alle vores interne instrukser ligger i Microsoft 365; og du får adgang til disse på hjemme og på arbejde, når du starter hos os.

Inden du som uddannelseslæge skal starte hos os, vil du modtage et velkomstbrev, og vi opfordrer dig meget til at komme på besøg og spise frokost sammen med os, så vi kan lære hinanden lidt at kende på forhånd. Under dit besøg vil vi også kunne få nogle praktiske detaljer på plads, såsom arbejdstid, ferieønsker, kursusplanlægning mm. Ring til os i god tid og aftal dette.

***Vi glæder os rigtig meget til at have DIG som uddannelseslæge i vores lægehus***

*Oprettet: 15. december 2014 af ESK Revideret: september 2023 af TAK, revideret juli 2024 af ESK*